Debut (άλμπουμ)

Το Debut είναι το πρώτο σόλο άλμπουμ της Ισλανδής μουσικού Μπιορκ. Κυκλοφόρησε στις 5 Ιουλίου 1993 από την One Little Indian. Την παραγωγή ανέλαβε η ίδια, σε συνεργασία με τον Nellee Hooper. Σε αντίθεση με το επόμενο άλμπουμ της, Post (1995), όλα τα τραγούδια γράφτηκαν στην Ισλανδία και έχουν ως θέμα την αγάπη και τα συναισθήματα.

Το άλμπουμ αποτελεί την πρώτη της σόλο και διεθνή κυκλοφορία, μετά τη διάλυση του συγκροτήματος "the Sugarcubes", στο οποίο ήταν μέλος και μαζί κυκλοφόρησαν τρεις δίσκους. Ενώ οι επιρροές του συγκροτήματός της ήταν κυρίως ροκ, το Debut συνδυάζει μια μεγάλη ποικιλία ήχων, όπως ηλεκτρονική ποπ, house μουσική, τζαζ και τριπ χοπ.

Κυκλοφορία 
Το Debut κυκλοφόρησε στις 5 Ιουλίου 1993 σε CD και κασέτα από από την One Little Indian στο Ηνωμένο Βασίλειο και στις 13 Ιουλίου από την Electra Records στις Ηνωμένες Πολιτείες. Η δισκογραφική της εταιρεία υπολόγιζε πως θα πουλούσε περίπου 40.000 αντίτυπα, με βάση το κοινό των the Sugarcubes εκείνη την περίοδο. Ωστόσο, μόλις σε τρεις μήνες από την κυκλοφορία του, πάνω από 600.000 αντίτυπα πουλήθηκαν παγκοσμίως. Στην αρχική του κυκλοφορία, το Debut έφτασε στην πρώτη θέση του αμερικάνικου Top Heatseekers τσαρτ και στο νούμερο 61 του Billboard 200. Στο Ηνωμένο Βασίλειο μπήκε στα τσαρτ στις 17 Ιουλίου, φτάνοντας μέχρι και την τρίτη θέση και παραμένοντας στο τσαρτ για 69 εβδομάδες.

Το άλμπουμ έχει επανακυκλοφορήσει αρκετές φορές σε διαφορετικές εκδοχές. Το Νοέμβριο του 1993, μια νέα έκδοση του Debut κυκλοφόρησε με το μπόνους τραγούδι "Play Dead", γραμμένο για την ταινία The Young Americans. Αργότερα, κυκλοφόρησε σε βινύλιο και DualDisc. Η ιαπωνική εκδοχή του δίσκου περιελάμβανε δύο μπόνους τραγούδια: το "Play Dead" και το "Atlantic", το οποίο συμπεριλήφθηκε και ως B-Side στο σίνγκλ "Venus as a Boy". To DualDisc περιελάμβανε από την CD πλευρά του τα τραγούδια του άλμπουμ και από την DVD πλευρά τα τραγούδια σε υψηλή ποιότητα και τα μουσικά βίντεο για τα σίνγκλ. Έγινε διαθέσιμο και ως μέρος του box set Surrounded.

Σινγκλ 
Το πρώτο σινγκλ του Debut είναι το "Human Behaviour" και κυκλοφόρησε ένα μήνα πριν το άλμπουμ, στις 7 Ιουνίου  1993. Τη χρονιά αυτή, η Μπιορκ επικοινώνησε με τον Γάλλο σκηνοθέτη Michel Gondry ώστε να συνεργαστούν για το μουσικό βίντεο του τραγουδιού. Κυκλοφόρησε σε CD με ρεμίξ του τραγουδιού, 12" βινύλιο και κασέτα, που περιελάμβανε το B-side τραγούδι "Atlantic".

Το "Venus as a Boy" ήταν το δεύτερο σινγκλ και κυκλοφόρησε στις 23 Αυγούστου. Το μουσικό του βίντεο σκηνοθετήθηκε από τη Sophie Muller. Εκτός από κασέτα και 7" βινύλιο, κυκλοφόρησαν και δύο CD, το πρώτο με ρεμίξ και το τραγούδι "There's More to Life Than This" στη στούντιο εκδοχή του (αναφέρεται ως Non-Toilet Mix) και το δεύτερο με δύο νέα τραγούδια ως B-sides, τα "Stígðu Mig" και "I Remember You".

Τον Οκτώβριο του 1993 κυκλοφόρησε το "Play Dead" ως πρώτο σινγκλ από το soundtrack της ταινίας The Young Americans. Συμπεριλήφθηκε στην επανέκδοση του Debut και έγινε το τρίτο του σινγκλ. Το μουσικό του βίντεο, βασισμένο στην ταινία, σκηνοθετήθηκε από τον Danny Cannon.

Τέταρτο σινγκλ έγινε το "Big Time Sensuality" και κυκλοφόρησε στις 22 Νοεμβρίου. Στο μουσικό του βίντεο, σκηνοθετημένο από τον Stéphane Sednaoui, χρησιμοποιήθηκε ένα ρεμίξ του τραγουδιού από το συγκρότημα Fluke. Κυκλοφόρησε σε κασέτα, 12" βινύλιο και δύο CD, το πρώτο με μια νέα μίξη του τραγουδιού "Come to Me" και δύο νέα τραγούδια ως B-sides ("Síðasta Ég" και "Glóra") και το δεύτερο με ρεμίξ του "Big Time Sensuality".

Το "Violently Happy" κυκλοφόρησε στις 7 Μαρτίου 1994 ως πέμπτο και τελευταίο σινγκλ του Debut, με ένα μουσικό βίντεο σκηνοθετημένο από τον Jean-Baptiste Mondino. Κυκλοφόρησε σε κασέτα, 12" βινύλιο και δύο CD, ένα με τις acoustic εκδοχές τριών τραγουδιών του άλμπουμ και ένα με τα ρεμίξ του.

Πωλήσεις 
Στις 5 Μαΐου 1994, η Canadian Recording Industry Association πιστοποίησε ότι το Debut είχε πουλήσει πάνω από 50.000 αντίτυπα, κάνοντάς το χρυσό στον Καναδά. Στις 31 Αυγούστου 2001, η RIAA πιστοποίησε ότι το άλμπουμ είχε πουλήσει πάνω από ένα εκατομμύριο μονάδες, κάνοντάς το Πλατινένιο στις Ηνωμένες Πολιτείες. Οι παγκόσμιες πωλήσεις του Debut είναι 4.7 εκατομμύρια αντίτυπα.

Λίστα τραγουδιών 
Όλα τα τραγούδια παράχθηκαν από τον Nellee Hooper, εκτός από τα σημειωμένα.

Debut - Πρώτη έκδοση

''Debut - ΕπανέκδοσηDebut'' - Ιαπωνική εκδοχή

Παραπομπές 

Άλμπουμ του 1993
Μπιορκ
Άλμπουμ της Μπιορκ